Tõmbasin kardina akna eest ära ja süvenesin menüüsse: oli, mida lugeda. Road on Mezzos valdavalt  kerged ja tervislikud (ikkagi tervisekeskus), kuid pidulikud. Pearoogade valikus olid hiidlest, lõhe ja võikala, maisikana, pardifilee, lambakarree ja veise sisefilee. Lisandid nende juurde olid leidlikud ja loomingulised: lõhel kurgi-meloni-mündisalsa, krõbe polenta ja koorikloomakaste, võikalal metsik ingveririis, aurutatud köögiviljad ja tsitrusekaste, pardil kõrvitsarisoto ja mangotšatni jne.